सखि तोहर मुखक तुलना के कर ।
 सखि तोहर मुखक तुलना के कर । ।
 रवि ज्योतिर्मय,
सुन्नर अतिशय ।
 पर किरणक ताप, प्रचण्ड प्रखर ।
 सखि तोहर मुखक तुलना के कर । ।
 शशि अतिव धवल,
अतिशय शीतल ।
 पर अति कठोर, केवल प्रस्तर ।
 सखि तोहर मुखक तुलना के कर । ।
 जँ कही जलज,
नहि उचित तदपि ।
 हो विकसित रूप ने बिनु दिनकर ।
 सखि तोहर मुखक तुलना के कर । ।
 तोँ छेँ अनुपम,
अनमोल रत्न ।
 तोँ साँच थिकेँ,
वा हमर स्वप्न ।
 पर जे हो, छेँ तोँ अति सुन्दर ।
 सखि तोहर मुखक तुलना के कर । ।
 "विदेह" पाक्षिक मैथिली इ - पत्रिका, वर्ष - ५, मास - ४९, अंक - ९७, दिनांक - १ जनवरी २०१२ - स्तम्भ ३॰७ मे प्रकाशित । 